1.1

Evropski ekonomsko-socialni odbor (EESO) meni, da bi moralo biti sporočilo Evropske komisije – COM(2020) 550 final – strateško politično orodje za ponovni razmislek o trajnostnem modelu turizma in prometa v EU. EESO poziva k celovitemu svežnju ukrepov s smernicami in priporočili za: 1. varno ponovno vzpostavitev neomejenega prostega gibanja, usklajeno ponovno odprtje notranjih meja in odpravo nadzora na notranjih mejah; 2. varno ponovno vzpostavitev prometa in povezljivosti po sprejetju skupnega političnega okvirnega sporazuma za vse države članice EU; — varno nadaljevanje opravljanja storitev na področju kulinaričnega turizma in gostinstva, — vzpostavitev ravnovesja z dogovorom med državami članicami EU o varnem in skupnem upravljanju odločitev in politik na področju meja in prometa. Dokler se izvajajo kontrole zaradi pandemije COVID-19, bo na voljo dovolj osebja za izvajanje takojšnjega in hitrega tranzita ljudi, — zagotovitev financiranja za usposabljanje delavcev v hotelih, restavracijah, gostinskih obratih, muzejih, navtičnem turizmu itd., da bi lahko pravilno izvajali ukrepe za preprečevanje COVID-19; 3. zagotavljanje, da sta zdravje in varnost med potovanjem in v vseh drugih okoliščinah na prvem mestu, saj se le tako lahko povrne zaupanje v gibanje oseb; 4. sprejetje novega obrazca za lokalizacijo potnika na ravni EU, ker bi tak sistem lahko imel dodatno dodano vrednost na ravni EU na številnih področjih: — spremljanje na ravni EU: če bi se vse države članice strinjale z izmenjavo novih informacij z obrazcev o lokalizaciji potnika in informacij o laboratorijskih izvidih za potnike, bi lahko dosegli ekonomijo obsega pri virih za testiranje (1). Če bi se vse države EU strinjale z uporabo te tehnologije (kot sta doslej storili Belgija in Nemčija) in istega novega standardnega obrazca za lokalizacijo potnika, bi se lahko pripravile zanesljive ocene in napovedi na ravni mest, kar bi prispevalo k politikam na državni ravni in politikam na ravni EU. Takšna prizadevanja bi predstavljala bistvo vloge EU: z inovativnostjo in sodelovanjem lahko dosežemo skupne cilje – javno zdravje in gospodarsko dejavnost v času krize, — potni list o COVID-19: ena od najzahtevnejših nalog naše turistične sezone je bila potrjevanje veljavnosti testov PCR. Če bi se vse države članice odločile, da bodo sprejele isto platformo za obrazec za lokalizacijo potnika, bi lahko vsi akreditirani laboratoriji rezultate sporočali prek same platforme, s čimer bi ustvarili potni list o COVID-19 za vse potnike, ki bi mu lahko zaupali, in minimalizirali tveganje, povezano s potovanjem; 5. vzpostavitev skupnega strateškega načrta EU za pomoč državam članicam pri izvajanju gospodarskih in podpornih ukrepov za turistična MSP, restavracije, hotele, potovalne agencije, turistične vodiče itd.; — odpravljanje nelikvidnosti, zlasti z neposrednim financiranjem za mikropodjetja, in ponovno vzpostavitev zaupanja podjetij ter zagotovitvijo potovalnih vavčerjev, — takojšen dostop do in odobritev posojil vsem državam članicam pod nadzorom ECB in EU ter jamstvi EU in držav članic, — takojšnja vzpostavitev evropskega mehanizma za spremljanje izvajanja podpornih ukrepov za MSP in delavce, zlasti glede likvidnosti, kreditiranja in preglednosti podpornih ukrepov; 6. krepitev in razširitev programa SURE, da bi zajemal nadomestila delavcem za primer brezposelnosti in nadomestila MSP za plače. MSP bi morala biti oproščena plačila dela plač, morala pa bi vključevati delavce prek nacionalni programov, podprtih s programom SURE; 7. ustrezno posvetovanje evropskih in nacionalnih institucij, pristojnih za izvajanje programa SURE, z organizacijami MSP; 8. program SURE bi moral najmanj do 30. junija 2021 v celoti kriti plače in prispevke za socialno varstvo delavcev v sektorju turizma in prometa, ki so izgubili zaposlitev zaradi pandemije, na primer v dejavnostih, kot so gostinstvo, hotelirstvo, letalski prevoz, ladijska potovanja, turistični avtobusni prevozi, letališka dejavnost, pristaniški terminali, navtični turizem in turistično vodenje; 9. davčne olajšave z moratorijem na davčne obveznosti in poseben sveženj davčnih spodbud na področju turizma in prometa za vsa MSP, ki se ukvarjajo s turizmom, v obdobju 2020–2024. EESO meni, da bi bilo treba v okviru usklajenega sistema DDV na ravni EU uporabiti znižano stopnjo DDV za hotele, restavracije, potovalne storitve, navtični turizem (najem plovil, marine), avtobusne prevoze, turistično vodenje itd. Vendar pa bi bilo treba take ukrepe sprejeti pod pogojem, da se zaščitijo pravice delavcev in zagotovijo jamstva, da ne bo prišlo do odpuščanj. Poleg tega bi se morala kakršna koli finančna podpora v obliki državne pomoči, posojil ali davčnih oprostitev odobriti le podjetjem, ki: — ohranjajo delovna mesta oziroma ustvarjajo dostojna delovna mesta in spoštujejo pravice delavcev, — niso registrirana v davčnih oazah ter dosledno plačujejo svoj delež davkov in socialnih prispevkov; 10. regulacijo sodelovalnega gospodarstva v turizmu in zlasti v sektorju turističnih vodičev ter spodbudo vladam držav članic, naj s predpisi uredijo sodelovalno gospodarstvo v sektorju turističnih vodičev in uporabijo zakonodajne in upravne ukrepe za zagotavljanje enakih konkurenčnih pogojev; 11. v skladu s priporočili Svetovnega sveta za potovanja in turizem (WTTC) bi bilo treba vse podporne programe likvidnostne, denarne in fiskalne politike za hotele, restavracije, turistične vodiče, avtobusne prevoznike, turistične agente, navtični turizem itd. in samozaposlene delavce nadaljevati vsaj še 10 mesecev po tem, ko se življenje vrne v običajne tirnice.